Ne guzh ket kennebeut an Avieloù ar pezh a vo diaes evit ar prezegerezh : kemenn ur Mesiaz, ur Christ marvet ouzh kroaz, hervez sant Paol, a oa ur  maen skoilh evit ar Yuzevion hag ur follentez evit ar Romaned  hag evit krederion all ar marevezh. Un dra anat eo eta ma kav harz gantañ kement tagadenn : ar preder evit ar wirionez eo a dremen a-raok ar re all en Avieloù. Hevelep soursi a vez anezhañ dre an holl skridoù eus an Testamant Nevez (27). Evel-se hon eus damant da wirionez ha kempoellded an testoù a-strew dre ar bed o lakaat diogel istoregezh buhez ha kelenn Jezuz.